钦定古今图书集成/明伦汇编/氏族典/第241卷 > 张彦泽
## 钦定古今图书集成/明伦汇编/氏族典/第241卷 > 张彦泽

按《五代史张彦泽传》：“彦泽，其先突厥部人也。后徙居
阴山，又徙太原。彦泽为人骁悍残忍，目睛黄而夜有
光，顾视如猛兽。以善射为骑将，数从庄宗、明宗战伐。
与晋高祖连姻，高祖时已为护圣右厢都指挥使，与
讨范延光，拜镇国军节度使。岁中徙镇彰义。为政暴
虐，常怒其子，数笞辱之。子逃至齐州，彦泽上章请杀”
之，其掌书记张式不肯为作章，彦泽怒，引弓射式，式
走，彦泽得而斩之。高祖遣王周代彦泽，以为右武卫
大将军。周奏彦泽所为不法者二十六条，式父铎诣
阙诉冤，高祖召式父铎、弟守贞、子希范等，皆拜以官，
彦泽止削阶降爵而已。出帝时，彦泽迁右神武统军。
自契丹与晋战河北，彦泽常在兵间，数立战功，拜彰
国军节度使。与契丹战阳城，为契丹所围，而军中无
水，凿井辄坏。又天大风，契丹顺风扬尘，奋击甚锐，军
中大惧。彦泽力战，契丹奔北二十馀里，追至卫村，又
大败之，契丹遁去。开运三年，契丹空国入寇，彦泽降。
耶律德光犯阙，遣彦泽与傅住儿以二千骑先入京
师。彦泽顿兵明德楼前，遣傅住儿入传戎王宣语，帝
脱黄袍素服，再拜受命。彦泽自以有功于契丹，昼夜
酣饮自娱，纵军士大掠京师。耶律德光至，闻彦泽劫
掠，怒锁之，而都人争投状疏其恶，乃命高勋监杀之。
彦泽前所杀士大夫子孙，皆缞绖杖哭，随而诟詈，以
杖扑之，彦泽俛首无一言，行至北市，断腕出锁，然后
用刑。勋剖其心，祭死者。市人争破其脑，取其髓，脔其
肉而食之。